## Odluka Agencije za elektroničke medije klasa: 612-12/11-01/0081, urbroj: 567-06-12-20 od 5. rujna 2012.

### NN 102/2012 (12.9.2012.), Odluka Agencije za elektroničke medije klasa: 612-12/11-01/0081, urbroj: 567-06-12-20 od 5. rujna 2012.

AGENCIJA ZA ELEKTRONIČKE MEDIJE

2254

Vijeće za elektroničke medije u sastavu Zdenko Ljevak, predsjednik Vijeća, Ernest Strika, zamjenik predsjednika te Damir Hajduk, Vesna Roller, Ljubomir Stefanović, Marija Udiljak i Duško Zimonja kao članovi Vijeća, u postupku nadzora nad radom nakladnika – KAPITAL NET d.o.o., Zagreb, na temelju članka 76. stavka 1. točke 2. i 9. Zakona o elektroničkim medijima (»Narodne novine« broj 153/09 i 84/11) na 47-12 sjednici održanoj 5. rujna 2012., donijelo je sljedeću

ODLUKU

I. Privremeno, na rok od petnaest (15) dana, oduzima se koncesija za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske nakladniku televizije – trgovačkom društvu KAPITAL NET d.o.o., Zagreb, OIB: 36575412572.

II. Nalaže se nakladniku da u roku od petnaest (15) dana ispuni uvjete za obavljanje djelatnosti pružanja medijske usluge radija iz članka 22. stavak 2. Zakona o elektroničkim medijima koji se odnosi na posebne tehničke uvjete i podmiri naknadu za koncesiju u iznosu od 359.075,86 kn.

III. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. stavka 7. i 8. Zakona o elektroničkim medijima, Vijeće za elektroničke medije na 61-10 sjednici održanoj 16. prosinca 2010., a temeljem provedenog Javnog natječaja broj 08/10 za davanje koncesija za obavljanje djelatnosti pružanja medijskih usluga televizije – emitiranje specijaliziranih televizijskih kanala u zemaljskoj mreži unutar Multipleksa D (»Narodne novine« broj 112/10) i provedenoga postupka utvrđivanja postojanja uvjeta za davanje koncesije donijelo je Odluku o davanju koncesije za obavljanje djelatnosti pružanja medijske usluge televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske i trgovačkom društvu KAPITAL NET d.o.o. Zagreb. Koncesija je dana na rok od 15 godina.

Po donošenju odluke trgovačko društvo KAPITAL NET d.o.o. Zagreb obavio je tehnički pregled, a kao uvjet za obavljanje tehničkog pregleda je sklapanje Ugovora s mrežnim operatorom, te su sukladno odredbama Zakona o elektroničkim medijima, Agencija za elektroničke medije, Hrvatska agencija za poštu i elektroničke komunikacije te KAPITAL NET d.o.o. Zagreb sklopili Ugovor o koncesiji za obavljanje djelatnosti televizije za emitiranje specijaliziranog televizijskog kanala u zemaljskoj mreži unutar Multipleksa D na području Republike Hrvatske.

Dana 28. kolovoza 2012. Agencija je primila dopis mrežnog operatora – trgovačkog društva Odašiljači i veze d.o.o. Zagreb, urbroj: 484879ZG od 27. kolovoza 2012., kojim izvješćuje da je Uprava donijela odluku da će 31. kolovoza 2012. prekinuti emitiranje programa nakladnika Kapital Net d.o.o. u multipleksu D na području Republike Hrvatske zbog neplaćanja.

Po zaključku Vijeća za elektroničke medije nakladniku KAPITAL NET d.o.o. Zagreb dana 30. kolovoza 2012. upućeno je upozorenje, klasa: 612-12/11-01/0081, urbroj: 567-06-12-18 vezano za posljedice ne ostvarivanja koncesije dulje od 48 sati propisane ZEM-om.

Očitovanje nakladnika KAPITAL NET d.o.o. Zagreb zaprimljeno je 3. rujna 2012. godine i u njemu nakladnik navodi da je suočen već duže vrijeme s teškoćama u poslovanju koje su isključivo vezane za bitno smanjenu mogućnost ostvarivanja prihoda od osnovne djelatnosti uzrokovane sve dubljom krizom u gospodarstvu u Republici Hrvatskoj. Globalna gospodarska kriza s kojom se svakodnevno svi borimo nije se odrazila samo na stanje u našoj tvrtki nego je obuhvatila sve gospodarstvene subjekte i sve pored društva, a posebno našu medijsku branšu – nakladnike televizije. Nastavno na okolnosti koje prate naše poslovanje na domaćem tržištu, suočeni smo s problemima tekuće nelikvidnosti velikog broja gospodarski subjekata te posljedično, nemogućnošću ostvarivanja prihoda i redovnog podmirivanja naših obveza. S obzirom da će, prema svim relevantnim pokazateljima nepovoljna gospodarska situacija trajati još neko duže vrijeme, KAPITAL NET d.o.o. proteklih mjeseci angažirao je sve raspoložive resurse za pronalaženje investitora koji bi preuzimanjem udjela u tvrtki istu i financijski konsolidira te investirao u razvoj poslovanja u čemu smo polučili uspjeh i gotovo okončali sve duge procedure. Tijekom proteklih mjeseci započeli smo i proveli postupak dubinskog snimanja tvrtke od strane revizorske tvrtke, a za račun i po nalogu investitora koji je u završnoj fazi postupka. Okončanje dubinskog snimanja s izradom potrebnih ugovora o ulasku u vlasnički status očekuje se u narednih 10 do 15 dana.

Dana 3. rujna 2012. godine kontinuiranim nadzorom uočeno je da nakladnik KAPITAL NET d.o.o Zagreb ne emitira program u zemaljskom emitiranju putem DVB-T-a. Dodatnim provjerama utvrđeno je da je emitiranje nakladnika putem zemaljske DVB-T mreže prekinuto od subote, 1. rujna 2012. u 0.00 sati. Provjerama koje su izvršene u utorak, 4. rujna 2012. između 8 i 13 sati, utvrđeno je da se na programu nakladnik, u zemaljskom emitiranju putem DVB-T-a, i dalje emitira crna slika s porukom o nedostupnosti kanala, a utvrđeno je da sustav Agencije za elektroničke medije, kojom se snimaju programi, radi bez tehničkih poteškoća.

Člankom 75. stavkom 4. Zakona o elektroničkim medijima propisano je da se za koncesiju plaća naknadu u korist državnog proračuna Republike Hrvatske. Uvidom u Registar koncesija Ministarstva financija 5. rujna 2012. je utvrđeno da navedeni nakladnik nije platio koncesiju u iznosu od 359.075,86 kn, odnosno rate u iznosu od 112.500,00 kn koje su dospijevale: 1. siječnja 2012., 1. travnja 2012. i 1. srpnja 2012.

Kako je na neosporan način utvrđeno da nakladnik dulje od 48 sati ne ostvaruje koncesiju te da nije platio naknadu za koncesiju više od 2 puta uzastopno, a člankom 76. stavkom. 1. točkom 2. i 9. Zakona o elektroničkim medijima propisano je da Vijeće za elektroničke medije donosi odluku o privremenom ili trajnom oduzimanju koncesije pružatelju medijskih usluga ako utvrdi da nakladnik televizije i/ili radija nije počeo ostvarivati koncesiju u roku određenom ugovorom o koncesiji ili ne poštuje tehničke uvjete iz ugovora o koncesiji dulje od mjesec dana od početka ostvarivanja koncesije, odnosno prekine ostvarivati koncesiju dulje od 48 sati te da pružatelj medijskih usluga nije platio naknadu za koncesiju više od 2 puta uzastopno ili općenito neuredno plaća naknadu za koncesiju, to je Vijeće za elektroničke medije donijelo odluku o privremenom oduzimanju koncesije.

Slijedom navedenoga odlučeno je kao u izreci.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred Upravnim sudom u Zagrebu u roku od 30 dana od dana primitka odluke. Tužba se predaje ili šalje neposredno Upravnom sudu u Zagrebu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: 612-12/11-01/0081

Urbroj: 567-06-12-20

Zagreb, 5. rujna 2012.

Agencija za elektroničke medije

Vijeće za elektroničke medije

Zdenko Ljevak, dipl. ing., v. r.

Odluka, NN 102/2012-2254